מרדכי שלמה ברמן

הרב מרדכי שלמה ברמן (ר' שלומקע, ה'תר"ץ, 1930 – א' בטבת ה'תשס"ה, 13 בדצמבר 2004) היה ר"מ בישיבת פוניבז' ומחבר סדרת הספרים "אשר לשלמה".

תולדותיו
נולד ברוסיה לרב יהודה יצחק ברמן ולרייזל לבית מרדכי שלמה מובשוביץ. בשנת תרצ"ד (1934) עלה עם משפחתו לארץ ישראל, והיא התיישבה בתל אביב, שם כיהן אביו כרב שכונה והיה חבר לשכת הרבנות בעיר, ומלומדי ישיבת היכל התלמוד. בצעירותו למד בתלמוד תורה וישיבת אחי תמימים בתל אביב אצל הרב חיים שאול ברוק, והרב דוד פוברסקי. בחורף תש"ד עבר הרב פוברסקי לכהן כראש ישיבה בישיבת פוניבז' ויחד עמו הביא את בנו הרב ברוך דב ותלמידו הרב מרדכי שלמה. בהיותו בישיבה היה מקורב לרב מפוניבז', והוא היה מכין איתו ועם הרב ברוך דב פוברסקי את השיעור כללי. כמו כן היה מקורב לרב שמואל רוזובסקי. הוא נחשב לבחור המובחר בישיבה. לאחר בואו של הרב שך לישיבת פוניבז', התקרב גם אליו, ולימים עירבו הרב שך בשליחויות ציבוריות והיה מתייעץ עמו. לאחר שחלה, התבטא פעמים רבות שחסר לו את ר' שלמה שיעזור לו.

בנערותו היה מקורב לחזון איש וישן בביתו. החזון איש חייבו מדי יום להגיד לו מחידושיו. בהוראת החזון איש החל לכתוב ספר הלכה, אך לבסוף לא נשלמה מלאכתו. הוא מובא מספר פעמים בספרי החזון איש בשמו, בניגוד להרגלו שלא להביא שמות אנשים חיים. בהגיעו לגיל הנישואין המליץ עליו החזון איש בפני גיסו הרב יעקב ישראל קניבסקי "הסטייפלער", שלקחו כחתן לבתו אהובה. החזון איש כתב לו מכתב ברכה ובו רשימת שבחים עליו הן בלימוד והן בחביבותו והנהגתו הטובה עם הבריות. בהוראת החזון איש הוציא את ספרו הראשון לחתונה, ושמו ניתן לו על ידי הסטייפלער.

בגיל 24 התמנה לר"מ בישיבת פוניבז'. מדי יום ראשון מסר שיעור בתל אביב, ביום רביעי בבית הכנסת "דברי שיר" ובליל שבת בבית הכנסת "אהבת חסד". כמו כן היה נוסע פעם בחודש למסור שיעור ביסודות ובפתח תקווה.

הרב שך ייעדו להנהגה ציבורית, והוא מינהו לנהל את המאבק בפרשת האח והאחות. הוא מונה על ידו להיות נציג הישיבות באגודת ישראל, לצד רבי פנחס מנחם אלתר ורבי יוחנן סופר.

בסוף שנות ה-70 חלה במחלת פרקינסון. מצב בריאותו התדרדר עד שבשנת תשמ"ו (1986) הפסיק למסור שיעורים בישיבה. ב-13 בדצמבר 2004 נפטר בגיל 74.
ממוזער|מצבת הרב מרדכי שלמה ברמן

חיים אישיים
היה נשוי לאהובה (לבית קנייבסקי). מילדיהם:
 אלישבע (נפטרה באייר ה'תשע"ה) - אשת הרב אליעזר כהנמן, נשיא ישיבת פוניבז'.
 הרב אברהם ישעיהו (נפטר בי"ז בטבת ה'תשס"ג) - ראש ישיבת כנסת מאיר בראשון לציון.
 דינה (נפטרה בט"ז בחשוון ה'תשס"ד) - אשת הרב אליעזר גינזבורג, משגיח בישיבת פוניבז', ונכדו של הרב יחזקאל לוינשטיין.
 הרב חיים פרץ - ר"מ בישיבת פוניבז' וחתנו של הרב ברוך דב פוברסקי.
 הרב משה - ר"מ בישיבת דרכי משה וחתנו של הרב שמחה קסלר.
 הרב יצחק יהודה - מגיד שיעור.
 הרב יוסף - ראש ישיבת דברי מרדכי, מחבר הספרים ברכת שי על הש"ס, וחתנו של הרב משה קופשיץ. 
 הרב חנוך (נפטר בב' בכסלו ה'תשפ"ה) - מחבר ספרי "חנוכת שלמה".
 בתו - אשת הרב קלמן אדלר, מראשי ישיבת קהילות יעקב.
אחיו הוא הרב חיים ברמן - תלמיד חכם מפורסם המכונה 'המתמיד של פוניבז''. חתנו של הרב יעקב גלינסקי.

דודו היה הרב אלימלך בר־שאול, רבה של רחובות.

ספריו
 סדרת אשר לשלמה - על מסכתות התלמוד
 שיעורי אשר לשלמה

לקריאה נוספת
מוסף המבשר, פרשת מקץ תשע"ה, גיליון 316.

קישורים חיצוניים
 קונטרס משיבת נפש לזכרו, בתוך ישורון י"ז.



הערות שוליים

קטגוריה:אנשי העלייה החמישית
קטגוריה:ראשי ישיבת פוניבז'
קטגוריה:משפחת מובשוביץ
קטגוריה:משפחת קרליץ
קטגוריה:בוגרי ישיבת פוניבז'
קטגוריה:מחברי ספרות תורנית
קטגוריה:אישים הקבורים בבית הקברות פוניבז'
קטגוריה:בוגרי רשת ישיבות תומכי תמימים
קטגוריה:ישראלים שנפטרו ב-2004